กฎกระทรวง ว่าด้วยการขอขึ้นทะเบียน การออกใบสำคัญการขึ้นทะเบียน การแก้ไขรายการทะเบียน และการออกใบแทนใบสำคัญการขึ้นทะเบียนอาหารสัตว์ พ.ศ. 2553

กฎกระทรวง
ว่าด้วยการขอขึ้นทะเบียน
การออกใบสำคัญการขึ้นทะเบียน
การแก้ไขรายการทะเบียน
และการออกใบแทนใบสำคัญการขึ้นทะเบียนอาหารสัตว์
พ.ศ. ๒๕๕๓[๑]

อาศัยอำนาจตามความในมาตรา
๕ มาตรา ๓๗ วรรคสอง มาตรา ๔๑ วรรคสอง และมาตรา ๔๔ วรรคสอง
แห่งพระราชบัญญัติควบคุมคุณภาพอาหารสัตว์ พ.ศ. ๒๕๒๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงเกษตรและสหกรณ์ออกกฎกระทรวงไว้
ดังต่อไปนี้

ข้อ
๑  ให้ยกเลิก
(๑)
กฎกระทรวง ฉบับที่ ๑๑ (พ.ศ. ๒๕๓๒)
ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕
(๒)
กฎกระทรวง ฉบับที่ ๑๕ (พ.ศ. ๒๕๓๖)
ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕

ข้อ
๒  ผู้รับใบอนุญาตผลิตอาหารสัตว์หรือผู้รับใบอนุญาตนำเข้าซึ่งอาหารสัตว์
ผู้ใดประสงค์จะขอขึ้นทะเบียนอาหารสัตว์
ให้ยื่นคำขอขึ้นทะเบียนต่อพนักงานเจ้าหน้าที่
พร้อมด้วยหลักฐานตามที่ระบุไว้ในแบบคำขอนั้น
การขอขึ้นทะเบียนอาหารสัตว์ตามวรรคหนึ่ง
ให้แยกตามประเภทของอาหารสัตว์ และเมื่อได้รับใบสำคัญการขึ้นทะเบียนอาหารสัตว์แล้วจึงจะผลิตเพื่อขายหรือนำเข้าเพื่อขาย
ซึ่งอาหารสัตว์นั้นได้

ข้อ
๓  เมื่อได้รับคำขอพร้อมด้วยหลักฐานถูกต้องและครบถ้วนตามข้อ
๒ ให้พนักงานเจ้าหน้าที่ตรวจพิจารณาและออกใบสำคัญการขึ้นทะเบียนอาหารสัตว์
หรือมีหนังสือแจ้งคำสั่งไม่อนุญาตพร้อมด้วยเหตุผลและแจ้งสิทธิอุทธรณ์ให้ผู้ยื่นคำขอทราบภายในสามสิบวันนับแต่วันที่ได้รับคำขอ

ข้อ
๔  ผู้รับใบสำคัญการขึ้นทะเบียนอาหารสัตว์ผู้ใดประสงค์จะขอแก้ไขรายการทะเบียนอาหารสัตว์ที่ได้ขึ้นทะเบียนไว้
ให้ยื่นคำขอต่อพนักงานเจ้าหน้าที่ พร้อมด้วยหลักฐานตามที่ระบุไว้ในแบบคำขอแก้ไขรายการขึ้นทะเบียนอาหารสัตว์

ข้อ
๕  เมื่อได้รับคำขอพร้อมด้วยหลักฐานถูกต้องและครบถ้วนตามข้อ
๔
ให้พนักงานเจ้าหน้าที่ตรวจพิจารณาและจดแจ้งรายการแก้ไขทะเบียนอาหารสัตว์ลงในท้ายใบสำคัญการขึ้นทะเบียนอาหารสัตว์
หรือมีหนังสือแจ้งคำสั่งไม่อนุญาตพร้อมด้วยเหตุผลและแจ้งสิทธิอุทธรณ์ให้ผู้ยื่นคำขอทราบภายในสามสิบวันนับแต่วันที่ได้รับคำขอ

ข้อ
๖  ผู้รับใบสำคัญการขึ้นทะเบียนอาหารสัตว์ผู้ใดประสงค์จะขอใบแทนใบสำคัญการขึ้นทะเบียนอาหารสัตว์
ให้ยื่นคำขอต่อพนักงานเจ้าหน้าที่ พร้อมด้วยหลักฐานตามที่ระบุไว้ในแบบคำขอใบแทนใบสำคัญการขึ้นทะเบียนอาหารสัตว์
ใบแทนใบสำคัญการขึ้นทะเบียนอาหารสัตว์ให้ใช้ตามแบบใบสำคัญการขึ้นทะเบียนอาหารสัตว์เดิม
และให้มีคำว่า ใบแทน กำกับไว้ที่มุมบนด้านขวาด้วย

ข้อ
๗  บรรดาคำขอ
และใบสำคัญการขึ้นทะเบียนอาหารสัตว์ตามกฎกระทรวงนี้ให้เป็นไปตามแบบที่รัฐมนตรีกำหนดโดยประกาศในราชกิจจานุเบกษา

ข้อ
๘  การยื่นคำขอตามกฎกระทรวงนี้
ในกรุงเทพมหานคร ให้ยื่น ณ สำนักพัฒนาระบบและรับรองมาตรฐานสินค้าปศุสัตว์
กรมปศุสัตว์ ในจังหวัดอื่น ให้ยื่น ณ
สำนักงานปศุสัตว์จังหวัดแห่งท้องที่ที่สถานที่ผลิตอาหารสัตว์หรือสถานที่นำเข้าซึ่งอาหารสัตว์นั้นตั้งอยู่
สำหรับอาหารสัตว์น้ำที่รัฐมนตรีประกาศเป็นอาหารสัตว์
ในกรุงเทพมหานคร ให้ยื่น ณ สำนักพัฒนาระบบและรับรองมาตรฐานสินค้าปศุสัตว์
กรมปศุสัตว์ หรือสถาบันวิจัยอาหารสัตว์นํ้าจืด สำนักวิจัยและพัฒนาประมงน้ำจืด
กรมประมง ในจังหวัดอื่น ให้ยื่น ณ สำนักงานปศุสัตว์จังหวัด หรือสำนักงานประมงจังหวัดแห่งท้องที่ที่สถานที่ผลิตอาหารสัตว์หรือสถานที่นำเข้าซึ่งอาหารสัตว์นั้นตั้งอยู่
การยื่นคำขอตามวรรคหนึ่งหรือวรรคสอง
อาจแจ้งผ่านระบบสัญญาณคอมพิวเตอร์เข้ากับระบบเครือข่ายคอมพิวเตอร์ของกรมปศุสัตว์
หรือแจ้งทางไปรษณีย์ลงทะเบียนตอบรับก็ได้

ข้อ
๙  บรรดาคำขอที่ได้ยื่นไว้แล้วก่อนวันที่กฎกระทรวงนี้ใช้บังคับ
ให้ถือว่าเป็นคำขอที่ได้ยื่นตามกฎกระทรวงนี้โดยอนุโลม  ทั้งนี้
พนักงานเจ้าหน้าที่อาจขอให้ผู้ยื่นคำขอดังกล่าวดำเนินการหรือส่งหลักฐานเพิ่มเติมได้ตามที่เห็นสมควร

ให้ไว้
ณ วันที่ ๓๑ สิงหาคม พ.ศ. ๒๕๕๓
ธีระ  วงศ์สมุทร
รัฐมนตรีว่าการกระทรวงเกษตรและสหกรณ์

หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากกรมปศุสัตว์
กระทรวงเกษตรและสหกรณ์มีการปรับปรุงโครงสร้างและอำนาจหน้าที่ของส่วนราชการตามกรอบการปฏิรูประบบราชการ
และโดยที่สมควรปรับปรุงกฎกระทรวงกำหนดหลักเกณฑ์ วิธีการ
และเงื่อนไขการขอขึ้นทะเบียนอาหารสัตว์ การออกใบสำคัญการขึ้นทะเบียนอาหารสัตว์
การแก้ไขรายการทะเบียนอาหารสัตว์ และการออกใบแทนใบสำคัญการขึ้นทะเบียนอาหารสัตว์
โดยรวมเป็นฉบับเดียวกันเพื่อประโยชน์ในการตรวจสอบและอ้างอิงของพนักงานเจ้าหน้าที่และประชาชนทั่วไป
 จึงจำเป็นต้องออกกฎกระทรวงนี้

ปริยานุช/จัดทำ
๑๓ กันยายน ๒๕๕๓

นันท์นภัสร์/ตรวจ
๑๓ กันยายน ๒๕๕๓

ศิรวัชร์/ปรับปรุง
๖ มกราคม ๒๕๖๔

อรญา/ตรวจ
๑๙ มกราคม ๒๕๖๔

[๑] ราชกิจจานุเบกษา
เล่ม ๑๒๗/ตอนที่ ๕๕ ก/หน้า ๙/๙ กันยายน ๒๕๕๓